KIRJALLINEN KYSYMYS E-1893/97 esittäjä(t): Amedeo Amadeo (NI) - komissiolle (4. kesäkuuta 1997)

Aihe: Pohjavesien yhdennetty suojelu ja käyttö

Kysymys liittyy asiakirjaan ¨Ehdotus Euroopan parlamentin ja neuvoston päätökseksi pohjaveden yhdennettyä suojelua ja käyttöä koskevasta toimintaohjelmasta¨ (KOM(96)0315 lopullinen - 96/0181 COD). ((EYVL C 355, 25.11.1996, s. 1. )) Voiko komissio toimia niin, että

1. vesivaroista annetun puitedirektiivin toimintasuunnitelma yhtenäistettäisiin määrittämällä selvästi kullekin kuuluva vastuu,

2. kehitettäisiin tiedotus- ja tietojen keruujärjestelmiä yhdessä eurooppalaisen viraston kanssa,

3. määrättäisiin useista lisätoimenpiteistä erityisesti tiedottamalla ja valistamalla yleisöä sekä kouluttamalla asiasta vastaavia viranomaisia ja talouden toimijoita (erityisesti viljelijöitä ja kuluttajia)?

Komission jäsenen Ritt Bjerregaardin komission puolesta antama vastaus (22. heinäkuuta 1997)

Euroopan parlamentin ja neuvoston päätökseksi pohjaveden yhdennettyä suojelua ja käyttöä koskevasta toimintaohjelmasta tehdyn ehdotuksen tarkoituksena on varmistaa, että pohjavesien suojelu ja käyttö ovat osa kokonaisvaltaista makean veden varojen hallintaa ja että pohjavesiä pitkällä aikavälillä hoidetaan yhdessä pintavesien kanssa valuma-alueiden hoidon näkökulmasta.

Helmikuussa 1997 komissio teki ehdotuksen neuvoston direktiiviksi vesipolitiikkaan liittyvien yhteisön toimien kehyksestä ((KOM (97) 49 lopullinen )), jossa säädetään pohjavesien ja pintavesien yhdennetyn suojelun ja käytön periaatteet mainitusta valuma-alueiden hoidon näkökulmasta. Osa ehdotetussa pohjavesien toimintaohjelmassa esitetyistä toimista voidaan toteuttaa usein eri menetelmin, kun taas osaa voidaan tukea sopivalla lainsäädännöllä. Ehdotettu vesipolitiikan kehysdirektiivi on tarkoitettu kehykseksi, jonka puitteissa pohjavesien suojelu ja kestävä käyttö voidaan varmistaa tällaisten lainsäädäntötoimien avulla.

1. Ehdotettu pohjavesien toimintaohjelma on tarkoitettu kehykseksi, jonka puitteissa jäsenvaltiot ja yhteisö voivat tiiviissä yhteistyössä kehittää perustaa kestävälle pohjavesien suojelulle ja hoidolle. Ehdotettujen toimien yhteydessä on selkeästi ilmaistu, missä määrin ne kuuluvat jäsenvaltioiden ja missä määrin yhteisön vastuualueeseen. Toimintaohjelma sisältää periaatteet ja yleisen toimintakehyksen, ja toisaalta siinä asetetaan toissijaisuusperiaatteen mukaisesti etusijalle jäsenvaltioiden vastuulla olevat toimet niiden laatimissa kansallisissa toimintaohjelmissa. Tällaiset kansalliset toimintaohjelmat täydentävät ehdotettua pohjavesien toimintaohjelmaa täytäntöönpanon välineinä.

2. Komissio ja Euroopan ympäristökeskus kehittävät parhaillaan tiiviissä yhteistyössä yhteisön pohjavesien tilaa koskevia tiedotus- ja tiedonkeruujärjestelmiä perustamalla pohjaveden määrän ja laadun seurantajärjestelmää. Tämän työn tuloksia mukautetaan tarvittaessa vastaamaan ehdotetun pohjavesien toimintaohjelman tarpeita niin, että järjestelmä tuottaa toimintaohjelman täytäntöönpanon edellyttämiä tietoja.

3. Ehdotetussa pohjavesien toimintaohjelmassa edellytetään täytäntöönpanon yhteydessä suunnitelmia kansalaisten ja erityisten käyttäjäryhmien osallistumisesta ja heille tiedottamisesta laadittaessa ja toteutettaessa kansallisia toimintaohjelmia. Tämä kuvaa sitä, miten tärkeää paikallisten ja alueellisten kysymysten tiedostaminen on valmisteltaessa ja toteutettaessa toimia.